**Периодът за задържане за Кампания 2019 е до 5 септември по схемите СМКЮ, ЕЖСК-месо и ДПЖСК**

Земеделското министерство публикува изисквания към земеделските стопани по **схемите за обвързано подпомагане** - част от системата за субсидиране чрез директни плащания**.**

Това са схемата за обвързано подпомагане за месодайни крави и/или юници (СМКЮ); схемата за обвързано подпомагане за месодайни крави под селекционен контрол (ЕЖСК месо) и схемата за обвързано подпомагане за овце-майки и кози-майки под селекционен контрол (ДПЖСК). Министерството изброи изчерпателно и **какви са възможните начини за реализация** на животни. Такава е например продажба от един земеделски стопанин на друг, като и двамата трябва да имат собствени или наети животновъдни обекти, а **придвижването на животните** да се регистрира.

Приема се също **продажбата на животни на кланица**, която обаче задължително трябва да е регистрирана по Закона за ветеринарномедицинската дейност. Допустимо е да се използват и документи за клане на животни на ишлеме.

Обвързана подкрепа се полага и при доказана **продажба на живи животни** в ЕС или в страни извън ЕС, както и при реализация на животни в затворен цикъл на производство. Това означава придвижване и клане на **собствени животни в собствен кланичен пункт**.

Ветеринарномедицинско свидетелство за придвижване на животни е необходимо при продажба на живи животни в границите на България. На Държавен фонд „Земеделие“ (ДФЗ) се предоставя номер на свидетелството.

**Номерът на свидетелството** се сравнява с информацията, която е регистрирана във ветеринарната система на Българската агенция по безопасност на храните (БАБХ) – ВетИС, под този номер.

Сертификат за вътрешна търговия в ЕС и/или Сертификат за здравословно състояние при износ е необходим, когато реализацията на живи животни е извършена извън границите на България.

Ведомството изброи и редица изисквания към **счетоводните документи** за реализация на животни, както и към документите за придвижване на животните.

**Документите за доказване** на реализираните на пазара животни трябва да са с дата на издаване в периода от 1 октомври 2018 г. до 30 септември 2019 г.

Документите за реализиране на пазара се представят в срок от 5 до 31 октомври 2019 г. в съответната областна дирекция на ДФ „Земеделие“ по постоянен адрес на кандидата.

Незавършени движения на животни във ВетИС, независимо от това дали са придружени от счетоводни документи и номер на ветеринарно-медицинско свидетелство или сертификат, не се считат за валидна реализация.

Според друго изискване земеделските стопани трябва да се обърнат към своите ветеринарни лекари, за да им бъде направена **справка за наличие на незавършени движения**.

Те трябва да се коригират преди предоставяне на декларациите за реализация на животни в Отдел „Прилагане схемите и мерките за подпомагане" (ОПСМП) на ДФЗ в периода от 5 октомври до 31 октомври 2019 г. по силата на Наредба № 3/2015 г.

**Сроковете на задържане на животните** за Кампания 2019 задължително трябва да бъдат спазени, за да се отпусне обвързаната подкрепа.

раят на периода за задържане за Кампания 2019 е до 5 септември 2019 г. включително за животните, заявени за обвързано подпомагане по схемите (СМКЮ, ЕЖСК-месо и ДПЖСК) и до 25 септември 2019 г. включително за животните, заявени по схемата за Преходна национална помощ за овце-майки и/или кози-майки (ПНДЖ 3).